|  |
| --- |
| **Mat. 18:10-14**  **“God se kinders soek na mekaar.”**  *Andries Burger, GK Pinetown, 31 Januarie 2021 (Covid-19 ingeperk)* |

*Sing: Ps. 65:1 (T); Lied 188:1, 2, 3; Ps. 119:63 (T); “Dit borrel in my!”; Ps. 23:1, 2, 3(T); “Vrede”*

Het jy al verdwaal?

Met party van ons gebeur dit sommer gereeld – as ons nie ŉ kaart het of iemand op die pad te wys nie sien ons dele van die wêreld wat ons nie beplan het om te sien nie.

Mens kom baie keer nie dadelik agter dat jy besig is om te verdwaal nie, soms dink jy vir lank dat jy nog heel op spoor is, maar op ŉ stadium dring tot jou deur, kom jy agter dat jy nie is waar jy gedink het jy is nie, of dat jy nie presies seker is hoe nou verder nie.

Alle verdwaal eindig genadiglik nie in wegraak nie, maar dit is nie ongewoon nie. Elke verdwaal het die gevaar van wegraak of om iets ernstig oor te kom.

Iemand wat verdwaal is kwesbaar vir allerhande gevare in die omgewing waarvan jy nie eers bewus is nie, gevare waarvoor jy nie voorbereid is nie en wat jou kan oorval en oorweldig – ŉ slegte pad, skelms en swendelaars – of selfs erger...

En hoe langer of hoe verder jy verdwaal is, hoe groter is die gevaar van heeltemal wegraak...

Wat jy die meeste nodig het wanneer jy verdwaal is iets of iemand wat die pad terug kan beduie,

beter nog – iemand wat jou kom haal sodat jy saam met hom of haar kan terugkom uit die verdwaal uit na die pad waarop jy eintlik moes gewees het.

Dit is nie net waar vir verdwaal op reis in hierdie lewe nie, dit is dieselfde met verdwaal op jou geloofspad...

Ons is besig om uit Mat 18 te leer hoe die Here wil hê ons in die koninkryk van die hemel moet lewe, hoe gelowiges saam in sy gemeente teenoor mekaar moet optree.

Vandag fokus ons op v. 10-14, maar ek lees van v. 1 af om die groter prentjie raak te sien.

Lees **<< Mat. 18: 1-14 >>**

Jesus se dissipels wil weet wie die belangrikste is in sy koninkryk van die hemel.

Dit lyk dalk asof Jesus hulle nie antwoord nie, maar as jy mooi oplet is dit presies wat Hy doen in die hele hoofstuk.

Die mense wat in sy koninkryk leef soos wat Hy hier leer – hulle is die belangrikste.

Nou moet ons nie net in die toekoms dink asof sy koninkryk eers eendag gaan aanbreek nie.

Dit is waar dat dit eers by Jesus se koms in volheid en glorie en heerlikheid en volmaaktheid gaan aanbreek – maar dit is nou reeds daar (eintlik moet ons sê dit is al reeds hier). Want in die gemeente se saamleef moet ons die koninkryk van die hemel sigbaar uitleef.

Wanneer ons byvoorbeeld bid ”Laat U koninkryk kom” dan bid ons nie net vir sy wederkoms nie, maar dat sy koninkryk al duideliker sal word in elkeen van ons se lewens, én in die lewe van die gemeente saam.

So – wie sê Jesus is die belangrikste in die koninkryk van die hemel wat nou al sigbaar is in die gemeente.

Voordat jy aan belangrikheid dink moet jy eers seker wees dat jy deel is van die koninkryk!

Dit is waarmee Jesus sy antwoord begin in v. 2-4.

Die belangrikes in sy koninkryk is nederig soos die kindjie wat Hy as voorbeeld nader roep – hulle dink nie aan hulle eie belangrikheid nie, hulle is nie eiewys nie maar luister na wat God wil hê, hulle ken hulle afhanklikheid van die Koning en hulle vertrou op Hom – en nie op hulleself nie.

As jy nie verander is om só te wees nie, kan jy nie eers in die koninkryk wees nie, wat wou nog wonder oor jou eie belangrikheid. Twee weke gelede het ons daarop gefokus.

Die tweede eienskap van belangrikheid in sy koninkryk is om ander gelowiges te beskerm teen dinge wat hulle geloof kan seermaak, dinge wat hulle van hulle geloof kan laat af val.

Dit is wat ons in v. 5-9 gelees het.

Ons moet baie seker maak dat ons nie dinge doen of aanvaar wat ander gelowiges se geloof kan skade doen nie.

Daar sal partykeer gelowiges wees wat afvallig word, maar Jesus waarsku dat daar ŉ verskriklike oordeel wag vir enigeen wat so iets veroorsaak.

Vandag fokus ons uit v. 10-14 op ŉ derde eienskap van hoe ons in sy koninkryk, en in die gemeente moet lewe – ons moet na mekaar soek.

Ons moet nie dink dat ander gelowiges nie belangrik is nie, want elkeen is vir God só belangrik dat Hy sy oog altyd op hulle het - baie meer as wat ŉ ma haar baba dophou, nog baie meer as wat ŉ olifantkoei haar kalfie beskerm.

Ons lees in Heb. 1:14 dat die engele dienende geeste in diens van God is, wat Hy uitstuur om dié te dien wat die saligheid beërf.

En daardie engele, sê Jesus, het gedurigdeur toegang by ons hemelse Vader. Hy is altyd op hoogte hoe dit met elke nederige gelowige gaan en hoe elkeen van ons behandel word. Hy sal dadelik weet as jy enige ander gelowige minag, as jy dink hy/sy is minder werd of minder belangrik.

(Laat ek net opmerk dat party mense hierdie teks wil gebruik om te sê dat elke gelowige, veral kinders, ŉ eie “beskermengel” het. Dit is nie wat hier staan nie. Al wat hier staan is dat gelowiges deur engele gedien word (soos Heb. ook sê) en dat daardie engele op alle tye direkte toegang by God self het.)

Dan vertel Jesus ŉ gelykenis van ŉ skaap wat verdwaal van die skaaptrop af.

Dit klink baie dieselfde as die gelykenis wat ons in Lukas 15 lees net voor die gelykenis van die verlore muntstuk en die verlore seun. Maar hier in Matteus 18 is daar ŉ belangrike verskil, Jesus gebruik ŉ ander woord vir die skaap wat weg raak. In Lukas 15 gaan dit oor mense wat ongelowig en dus verlore is en dan opgesoek word en tot bekering en geloof kom.

Maar hier in Mat. 18 praat Jesus van gelowiges wat die geloofspad ietwat byster raak, hulle is nie verlore in ongeloof nie, hulle is net verdwaal. Die OAV vertaling van v. 12 is die beste – een van die kleintjies in geloof in die gemeente wat verdwaal.

Hy vertel die gelykenis om vir ons drie dinge te leer – hoe belangrik elke gelowige vir Hom is, hoe Hy optree oor elkeen wat in geloof verdwaal, en daarom hoe Hy wil hê ons moet na mekaar omsien in sy koninkryk.

Elk gelowige is vir Hom kosbaar.

As iets nie belangrik is nie en dit raak weg, dan pla dit jou nie, jy soek nie daarna nie wat dit maak nie saak of jy dit het of nie.

As jy 5c verloor kom jy dit dalk nie eers agter nie en selfs as jy weet soek jy nie eintlik daarna nie. As jy egter ŉ R 200 noot verloor dan soek jy dit behoorlik. En as jou beursie met jou kredietkaart en jou ID kaart weg is, dan keer jy die huis om en jy hou aan soek totdat jy dit kry – al neem dit dae, en die hele tyd het jy ŉ behoorlike hol kol op jou maag.

O, en die vreugde as jy dit kry...

Elke gelowige is vir God só belangrik dat as een verdwaal en nie saam al die ander by Hom is nie, dan los Hy alles en gaan soek daardie een wat verdwaal het.

Wat bedoel Hy met verdwaal?

Kom ons dink eers hoe ŉ skaap verdwaal, dan sal jy sien hoekom dit so ŉ goeie voorbeeld is om ons met skape te vergelyk.

Skape verdwaal nie aspris nie, hulle soek nie vir moeilikheid nie en hulle verwag ook nie moeilikheid nie.

ŉ Skaap doen sonder om te dink.

Met sy neus op die grond loop hy van een graspol na die ander sonder om agter te kom dat hy afdwaal of dat hy nader en uiteindelik in groot gevaar beland nie.

Wat dit erger maak is dat ŉ skaap daarby ook nog baie hardkoppig is en as hy mik om ŉ ding te doen, dan laat hy hom nie keer nie. Dit is asof sy ore toeslaan en sy oë niks anders kan raaksien nie.

Nou dit is hoe baie gelowiges, eintlik maar almal van ons, ook maar is.

Nie een van ons verdwaal aspris nie. Maar soos ons deur die lewe gaan loop ons maar ons eie paadjie, ons sien nie die gevare van slegte gewoontes nie – of dit nou ongesonde kos is of om te rook of om heeldag net te sit en niks oefening te kry nie.

Ons is hardkoppig en steur ons nie aan ander se waarskuwings nie tot ons eendag so onverwags (ja hoor) agterkom dat ons ŉ probleem met gesondheid het.

Met ons geloofslewe is dit netso – en dit is eintlik waarvan Jesus hier praat.

Ons glo, en ons leef in ŉ verhouding met God. Maar dan verdwaal ons op verkeerde gewoontes omdat ons nie deeglik oplet nie.

Ons lees die Bybel maar so hier en daar en oppervlakkig dat ons nie meer die gevare raaksien in die boodskappe wat ons so op sosiale media ontvang en goedsmoeds aanstuur nie.

Ons verdwaal bietjie-bietjie en later heeltemal agter skewe waarhede aan om later heeltemal vasgevang te raak in verkeerde verstaan van die Bybel – dink maar aan die verwarring oor God wat met voorspoed en gesondheid móét seën as jy net reg en genoeg glo en bydra, of dat jou geloof niks werd is voordat jy jou nie laat grootdoop of in tale bid nie...

Iemand was dalk aktief deel van die gemeente maar hulle deelname word bietjie-vir-bietjie minder, hulle raak eenkant en later kom die gewoonte om minder eredienste by te woon en later nog minder totdat ons amper glad nie meer gaan nie.

So verdwaal ons eers net ŉ bietjie, maar later al verder weg van die 99 ander wat saam in God se gemeente kraal is.

En daarby is ons dan netso eiewys en hardkoppig soos skape wat nie wil hoor van hierdie gevare nie, wat dit nie aanvaar nie – tot op ŉ dag wat dit dalk te laat is.

En dan is ons almal uit die veld geslaan.

Hoe is dit moontlik dat ŉ gelowige so “verlore” kan raak dat sy of haar lewe weer net soos ongelowiges sŉ lyk, en soms selfs erger?

Dit is wat Jesus nie wil hê moet gebeur met gelowiges nie.

Nee, elke enkele een is só belangrik dat Hy die 99 wat by Hom is, daar bymekaar los om die één wat verdwaal het te gaan soek – tot Hy ons kry en dan vol vreugde terugbring na die ander toe.

Mat. 18:14, *“14So is dit met is dit ook nie die wil van julle Vader in die hemel dat een van hierdie kleintjies verlore moet gaan nie.”*

Is jy deel van die koninkryk van die hemel?

Het God jou verander deur wedergeboorte en geloof en deelgemaak van sy kudde?

Dan roep Hy jou op om te besef dat sy ander kinders netso belangrik vir Hom is as wat jy vir Hom is. En as hulle vir Hom so belangrik is, dan moet hulle sekerlik ook vir jou netso belangrik te wees? Hy is tog jou Koning, en deur sy Gees leef Hy in jou sodat wie vir Hom belangrik is ook vir jou belangrik sal wees.

Ons sal dit dalk nie wil sê nie en so hardkoppig soos skape sal ons dit dalk nie wil erken nie.

Soos baie ander gemeentes dalk ook het ons gemeente nie ŉ goeie geskiedenis van hoe ons ander gelowiges wat nog maar begin verdwaal gaan soek nie, ons het ŉ geskiedenis dat ons hulle los en hulle al verder verdwaal en later rêrig wegraak.

En dan gaan soek ons hulle – maar baie keer is dit te laat sodat ons bloot hierdie kraal se hek agter hulle toemaak.

Ons moet ophou om ons te sus met opmerkings oor “eie verantwoordelikheid” en “ek is nie iemand vir konflik nie” en “wie is ek om iemand reg te help”.

Dit is dalk deels waar – maar die Jesus se woorde hier is baie duidelik – ons moet gaan soek.

As dit van enige mense afgehang het om in “eie verantwoordelikheid” self te kom, dan was nie een van ons in Christus se koninkryk nie.

As ander vir my en vir jou so belangrik is as wat hulle vir God is –

dan sal ons nie anders kan as om elkeen (van piepklein tot stokoud) dadelik te gaan soek sodra ons nog net vermoed dat hulle “dalkies” begin verdwaal.

Moenie versuim nie, moenie wag nie – gaan soek terwyl hulle nog naby is.

En as jy agterkom dat alles tog reg was en daar nie verdwaal is nie –

dan is daar mos geen skade aangerig nie,

dan het jy bloot Christus se liefde gewys en gewys hoe belangrik iemand vir Hom, en vir jou is...

En as jy miskien die een is wat dalk bietjie begin verdwaal het, of dalk al vêr verdwaal het – luister na die Here se stem wanneer Hy jou kom soek.

Hy kán dit doen met donderweer en wonderwerke, maar weet jy – meeste van die tyd doen Hy dit deur ŉ ander gelowige wat na jou kom soek.

Moet dan nie hardkoppig soos ŉ skaap wees nie, moenie op jou perdjie klim nie – onthou dat jy nie in die koninkryk van die hemel kan inkom as jy nie nederig is soos die kindjie wat Jesus as voorbeeld gebruik het nie.

Wees stil en luister mooi om die besorgdheid en die liefde te hoor – al kom dit dalk krom en skeef uit van die een wat jou kom soek. Luister verby hulle stamelende woord en hoor God se roepstem.

Moet ook nie bang of skaam wees om terug te kom na God se kudde toe nie – daar sal nie vinger gewys word nie want dit pas nie by nederiges in die koninkryk van die hemel nie.

ŉ Laaste opmerking as daar van julle is wat bang is dat jy sal verdwaal en dat jy so vêr sal verdwaal dat jy dalk verlore kan raak .

Kan jy iets doen om te keer dat jy nie verdwaal nie – natuurlik, bly by die Herder en bly saam by die 99 ander in sy kudde, die ander gelowiges in die gemeente. Wees daar waar God se ander skape is, dan is jou kanse vir verdwaal en wegraak soveel minder.

En onthou die belofte van sekerheid wat Jesus gee in Joh. 10:27-28,

“27*My skape luister na my stem; Ek ken hulle, en hulle volg My. 28Ek gee hulle die ewige lewe, en hulle sal in alle ewigheid nooit verlore gaan nie. Niemand sal hulle uit my hand ruk nie. 29 Dié wat my Vader vir My gegee het, is die belangrikste van almal, en niemand kan hulle uit die hand van die Vader ruk nie.”*

Dit is waar dat elkeen van ons in alle waarskynlik een-of-ander-tyd sal verdwaal – bietjie of dalk baie.

Maar wanneer jy eers deur Jesus Christus losgekoop is en deur sy Gees verander is om deel te wees van sy kudde,

dan sal Hy jou nooit so laat verdwaal dat jy verlore raak nie.

Hy sal jou kom soek – Hy stuur elke ander gelowige om te help soek.

God se kinders soek na mekaar...

Luister dan, en kom dadelik saam terug.

As jy een van sy skape is – sal jy…

Amen